b'\n_START_ARTICLE_\nSamarijan\n_START_PARAGRAPH_\nSamarij\xc3\xa1ni (hebrejsko \xd7\xa9\xd7\x95\xd7\x9e\xd7\xa8\xd7\x95\xd7\xa0\xd7\x99\xd7\x9d [\xc5\xa0omronim] \xe2\x80\x93 ohranjevalci verskega prava), v judovskih Talmudskih tekstih znani poimenovani tudi Kutimci, so etni\xc4\x8dno-religijska skupina na obmo\xc4\x8dju dana\xc5\xa1njega Izraela. Bili naj bi etni\xc4\x8dni nasledniki Hebrejcev iz obdobja pregona Babiloncev. V sloven\xc5\xa1\xc4\x8dini se v\xc4\x8dasih pojavlja tudi poimenovanje Samarit\xc3\xa1ni ali Samarit\xc3\xa1nci, ki je posledica nepravilnega prevajanja iz zahodnoevropskih jezikov._NEWLINE_Zaradi Jezusove prilike o dobrem Samarijanu se izraz samarij\xc3\xa1n uporablja tudi kot sinonim za \xc4\x8dloveka, ki je pripravljen drugemu pomagati v stiski.\n_START_SECTION_\nSkupnost\n_START_PARAGRAPH_\nSamarijani so etni\xc4\x8dna skupina, ki \xc5\xbeivi na Levantu. Po njih se imenuje tudi pokrajina Samarija (hebrejsko: \xd7\xa9\xd7\x95\xd7\x9e\xd7\xa8\xd7\x95\xd7\xa0 [\xc5\xa0omron] = Samarija; \xd7\xa9\xd7\x95\xd7\x9e\xd7\xa8\xd7\x95\xd7\xa0\xd7\x99\xd7\x9d [\xc5\xa0omronim] = Samarijani). Ime Samarijani (po njihovem lastnem prepri\xc4\x8danju) izvira iz hebrejske besede \xd7\xa9\xd6\xb7\xd7\x9e\xd6\xb6\xd7\xa8\xd6\xb4\xd7\x99\xd7\x9d [\xc5\xa0amerim], ki pomeni Izpolnjujo\xc4\x8di (Postavo) - njihova glavna verska usmeritev je namre\xc4\x8d Tora ali Postava. Samarijani sami trdijo, da je njihova vera prvotna in pravilnej\xc5\xa1a oblika judaizma._NEWLINE_Dana\xc5\xa1nji Samarijani \xc5\xbeivijo v glevnem v okolici gore Garizim (arabsko: \xd8\xac\xd8\xa8\xd9\x84 \xd8\xac\xd8\xb1\xd8\xb2\xd9\x8a\xd9\x85 [d\xc5\xbeebel D\xc5\xbeerizim], hebrejsko:\xd7\x94\xd7\xa8 \xd7\x92\xd7\xa8\xd7\x99\xd7\x96\xd7\x99\xd7\x9d [har Gerizim]) blizu mesta Nablus (arabsko: \xd9\x86\xd8\xa7\xd8\xa8\xd9\x84\xd8\xb3 [Nablus, Nabulus], hebrejsko: \xd7\xa9\xd7\x9b\xd7\x9d [\xc5\xa0ehem]) na Zahodnem bregu reke Jordan._NEWLINE_Gora Garizim (ali tudi Gerizim) je za Samarijane svet kraj - to naj bi bila ena od dveh gora, kjer so dvanajstera izraelska plemena za\xc4\x8dela poseljevati obljubljeno de\xc5\xbeelo. Stara zaveza govori o gori blagoslova in o gori prekletstva (glej 5Mz 11,26-32); na eni od teh dveh gora naj bi Judje tudi postavili oltar (glej 5Mz 27,1-7)._NEWLINE_Tudi Nova zaveza omenja goro, kjer so Samarijani molili Boga - v Janezovem evangeliju Samarijanka spara\xc5\xa1uje Jezusa, ali je bolj prav slaviti Boga na tej gori ali v Jeruzalemu (glej Jn 4,7-26).\n_START_SECTION_\nModerni \xc4\x8dasi\n_START_PARAGRAPH_\nV preteklosti so Samaritanci verjeli, da bodo njihovi potomci ustvarili \xc5\xa1tevil\xc4\x8dno mo\xc4\x8dno skupnost, ki bo \xc5\xa1tela ve\xc4\x8d sto tiso\xc4\x8d pripadnikov. Dolgoletna preganjanja in asimilacija v tuja kulturna okolja, sta \xc5\xa1tevilo teh drasti\xc4\x8dno zmanj\xc5\xa1ali. Revija National Geographic je v letu 1919 poro\xc4\x8dala, da je skupnost po obdobju pregona s strani Rimljanov \xc5\xa1tela vsega 150 \xc4\x8dlanov.\n_START_SECTION_\nUsmiljeni Samarijan\n_START_PARAGRAPH_\nJezusova prilika o usmiljenem Samarijanu (glej Lk 10,25-37) govori o \xc4\x8dloveku, ki so ga oropali in pretepli razbojniki. Po tem je \xc5\xa1lo mimo ve\xc4\x8d ljudi, ki mu niso hoteli pomagati. Pomagal pa mu je neki Samarijan, ki mu je obvezal rane in odpeljal do gosti\xc5\xa1\xc4\x8da._NEWLINE_Da bi prav razumeli ves pomen Jezusove prilike, moramo vedeti, da so Samarijani \xc5\xbee od nekdaj med Judi veljali za ljudi slab\xc5\xa1e vrste. Beseda Samarijan je imela za Jude tak prizvok, kot ga ima za sodobne Slovence beseda Cigan. Prilika je tudi za sodobni svet \xc5\xa1e kako aktualna, saj nas u\xc4\x8di, da ne smemo ljudi obsojati po stereotipnih predstavah._NEWLINE_En od bistvenih poudarkov prilike pa je tudi usmiljenje, zato se je med kristjani pozneje beseda samarijan uveljavila kot pojem usmiljenega \xc4\x8dloveka.'